Дзяржаўны камітэт па стандартызацыі Рэспублікі Беларусь

Дзяржа́ўны камітэ́т па стандартыза́цыі Рэспу́блікі Белару́сь (Дзяржкамстандарт Беларусі) — ведамства ўраду Беларусі, упаўнаважанае парадкаваць забесьпячэньне адзінства вымярэньняў. З 19 студзеня 2019 году пасаду займае Валянцін Татарыцкі. Будова Апарат — 4 управы, 2 дэпартамэнты і аддзел; Прадпрыемствы — «Беларускі дзяржаўны інстытут мэтралёгіі», «Беларускі дзяржаўны інстытут стандартызацыі і сэртыфікацыі», «Беларускі дзяржаўны цэнтар акрэдытацыі», «Галоўдзяржбудэкспэртыза», «Завод Эталён», «Цэнтар выпрабаваньняў і сэртыфікацыі TOOT». Беларускі дзяржаўны інстытут павышэньня кваліфікацыі і перападрыхтоўкі кадраў па стандартызацыі, мэтралёгіі і кіраваньню якасьцю. Задачы Паводле ўставы камітэт мае наступныя задачы: забесьпячэньне адзінства вымярэньняў; ладжаньне навукова-дасьледніцкіх і досьледна-канструктарскіх працаў дзеля вызначэньня выніковасьці выкарыстаньня паліва ды энэргіі; касаваньне тэхнічных перашкодаў у гандлі; нагляд за адпаведнасьцю заканадаўству энэргаспажываньня абсталяваньнем; нагляд за бясьпечнасьцю будаўніцтва; нагляд за выдаткоўваньнем паліва, цеплавой энэргіі ды электрычнасьці; нагляд за вымярэньнямі; міжнародная супраца ў забесьпячэньні адзінства вымярэньняў, ацэньваньня адпаведнасьці й выкарыстаньня паліва ды энэргіі. Паўнамоцтвы Паводле ўставы ведамства мае паўнамоцтвы на: выданьне ведамаснага заканадаўства; вызначэньне парадку вымярэньняў у прамысловасьці; увядзеньне, касаваньне й зьмяненьне дзяржаўных вымярэньняў; заключэньне міжведамасных міжнародных дамоваў; ухваленьне складу ды статутаў тэхнічных камітэтаў; вызначэньне парадку ацэньваньня адпаведнасьці ды нагляду за выкананьнем правілаў вымярэньня; ухваленьне правілаў допуску юрыдычных асобаў да выпрабаваньня прыладаў вымярэньня й каліброўкі; прыцягненьне юрыдычных асобаў ды індывідуальных прадпрымальнікаў да адказнасьці за парушэньне адзінства вымярэньняў ды выданьне загадаў аб забароне вытворчасьці й збыту небясьпечных тавараў; прыцягненьне юрыдычных ды фізычных асобаў за тэхнічнага заканадаўства аб дойлідзтве й будаўніцтве; ухваленьне сьпісу прадметаў, што падлягаюць ацэньваньню на адпаведнасьць; прыцягненьне адмыслоўцаў і абсталяваньня да ведамаснага нагляду; запыт і атрыманьне ад юрыдычных асобаў ды індывідуальных прадпрымальнікаў зьвестак для ведамаснага нагляду; адбор узораў тавараў для вызначэньня адпаведнасьці тэхнічнаму заканадаўству; ухваленьне адцінкаў часу на пасьведчаньне, прыём ды ўлік заяваў аб адпаведнасьці, выпрабаваньні й каліброўцы сродкаў вымярэньня; вонкавагаспадарчую дзейнасьць; прыцягненьне на падставе дамоваў адмыслоўцаў да працы ў ведамасных нарадах; атрыманьне зводных зьвестак ад органаў Статыстычнага камітэту; запыт зьвестак ва ўстановах; стварэньне інавацыйнага фонду; вызначэньне сьпісу сродкаў вымярэньняў, дапушчальных толькі пасьля іх паверкі; удзел у зьвязах і міжнародных арганізацыях. Мінуўшчына Камітэт па стандартызацыі, мэтралёгіі і сэртыфікацыі дзейнічаў пры ўрадзе, пакуль у 1994 годзе яго не ўлучылі ў склад Міністэрства адукацыі і навукі. Пастановай ад 11 красавіка 1997 году № 321 урад зноў надаў камітэту ўставу самастойнага ведамства. Паводле ўказу прэзыдэнта ад 5 траўня 2006 № 289 камітэт зьмяніў назоў на Дзяржаўны камітэт па стандартызацыі ў выніку ўлучэньня ў яго склад Камітэта па энэргаэфэктыўнасьці й дэпартамэнта дзяржаўнага будаўнічага нагляду, што дагэтуль належаў Міністэрству архітэктуры і будаўніцтва. За 2020 году зацьвердзілі звыш 730 дзяржаўных стандартаў, зь іх 575 ДАСТаў (79 %) і 158 СТБ. Сярод іх 278 ДАСТаў (48 %) і 106 СТБ (67 %) прывялі ў адпаведнасьць зь міжнароднымі патрабаваньнямі. Крыніцы Вонкавыя спасылкі Форма для электронных зваротаў // Дзяржаўны камітэт па стандартызацыі Рэспублікі Беларусь, 2019 г. Праверана 17 сьнежня 2019 г.